Solidariteit sal kommentaar indien teen skolekaping wetsontwerp -Solidariteit Wêreld
Tuis › Mediaverklarings › Solidariteit sal kommentaar indien teen skolekaping wetsontwerp
Solidariteit het vandag aangekondig dat hy kommentaar op die Wysigingswetsontwerp op Onderwyswette (algemeen bekend as die Bela-wysigingswetsontwerp) sal indien. Dié wysigingswet is vanoggend vir kommentaar gepubliseer.
Volgens Solidariteit is die bedoeling van hierdie wysigingswet om beheerliggame van hul regte te stroop en meer mag in die hande van die staat te plaas om so die reg toe te eien om selfs die onderrigtaal van 'n skool te kan verander. Die staat is duidelik besig om die land se skole te probeer kaap. Deur hierdie wysigingswetsontwerp wil die staat die regte van die beheerliggaam, dus die ouers, wegneem en in die hande van politici plaas.
"Die agenda met betrekking tot toelatingsbeleid en taal is duidelik – die regering wil vír ons besluit wat goed is vir ons kinders. Wat veral kommerwekkend is, is dat van die wysigings 'n direkte en beperkende impak op die bestuur van skole en die regte van beheerliggame het. Daar word onder meer in die wysigings genoem dat toelatings- en taalbeleide voortaan onderhewig sal wees aan die goedkeuring van die hoof van die departement. Gevolglik word 'n kardinale funksie van beheerliggame weggeneem," sê Johnell van Vollenhoven, Beleidsontleder by die Solidariteit Navorsingsinstituut (SNI).
Volgens Melanie Buys, Hoof van Ontwikkeling by Skoleondersteuningsentrum (SOS), is bepalings wat Afrikaanse onderrig inkort en skoolbeheerliggame se reg op die bepaling van hul taal- en toelatingsbeleid en selfstandige besluitneming kortwiek, ongrondwetlik en moet geskrap word.
Sy voeg by: "Die SOS steun Solidariteit se veldtog teen bepaalde wysigings in die derde weergawe van die Wysigingswetsontwerp op Onderwyswette wat pas gepubliseer is. Ons moedig skole – en individue – aan om veldtogte te ondersteun en ook individuele kommentaar teen die wysigings in te dien, aangesien afsonderlike kommentare dieselfde hanteer word as petisies en diepgaande regsmenings deur groot organisasies."
Van Vollenhoven is voorts van mening dat beheerliggame van kardinale belang is vir die suksesvolle bestuur van skole en om te verseker dat daar in elke skool se unieke behoeftes voorsien word. Juis omdat daar 'n gedeelde ervaring is tussen ouers en kinders in samewerking met die skool, maak ouers wat in beheerliggame dien omvattende en weldeurdagte planne vir skole. Dit is nie die staat se taak om oorhoofs op te tree op 'n wyse wat teenstrydig is met die oogmerke van die Grondwet nie.
"Die staat is duidelik besig om buite sy perke op te tree. Sy verantwoordelikheid is die daarstel van infrastruktuur, opleidingsgeleenthede en hulpbronne, asook natuurlik die bou van skole. Dit is nie om terug te keer na 'n burokratiese stelsel waar hy skole vanuit sy kantoor beheer en 'n politieke agenda en ideologie kan afdwing nie," meen Van Vollenhoven.
"Solidariteit sal kommentaar hierteen indien. Ons sal vas staan en ons skole en onderwysers ten alle koste teen die magsbeheptheid van die staat beskerm. In Suid-Afrika het ons minder staat in ons skole nodig, nie méér nie," sluit Van Vollenhoven af.